แนวโน้มหุ้นไซด์เวย์
นักวิเคราะห์ฯคาดตลาดหุ้นไทยเช้านี้แกว่งตัวออกด้านข้าง หลังไอเอ็มเอฟปรับลดคาดการณ์จีดีพีโลกปี 55 และ 56 ลง
17 ก.ค. 2555

นักวิเคราะห์ฯคาดตลาดหุ้นไทยเช้านี้แกว่งตัวออกด้านข้าง หลังไอเอ็มเอฟปรับลดคาดการณ์จีดีพีโลกปี 55 และ 56 ลง
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะแกว่งตัวออกด้านข้าง หลังกองทุนการเงินระหว่างประเทศ(ไอเอ็มเอฟ)ปรับลดคาดการณ์การขยายตัวของเศรษฐกิจโลกในปี 55 ลงมาอยู่ที่ระดับ 3.5% จากเดิมที่ 3.6% และปี 56 ลงเหลือ 3.9% จากที่คาดไว้เมื่อเดือนเม.ย.ที่ 4.1% ประกอบกับ มูดี้ส์ อินเวสเตอร์ส เซอร์วิส ได้ปรับลดอันดับความน่าเชื่อถือธนาคารพาณิชย์ 13 แห่งของอิตาลีลง 1-2 ขั้น 
แต่ประเมินว่าปัจจัยดังกล่าวไม่น่าจะส่งผลกระทบต่อตลาดฯมากนัก เนื่องจากเป็นเรื่องที่คาดการณ์กันไว้อยู่แล้ว อีกทั้งยังมีปัจจัยบวกจากราคาน้ำมันดิบที่ปรับตัวสูงขึ้นเป็นแรงหนุนให้กับกลุ่มสินค้าโภคภัณฑ์ ขณะที่ค่าเงินบาทก็แข็งค่าขึ้นน่าจะกระตุ้นให้เม็ดเงินไหลเข้า และช่วยชดเชยความกังวลเรื่องภาวะเศรษฐกิจลงได้ พร้อมให้แนวรับ 1,205-1,210 จุด แนวต้าน 1,220 จุด